KOMISIJOS SPRENDIMAS
2008 m. rugpjūčio 18 d.
dėl Bendrijos finansinės paramos gyvūnų vežimo tyrimui 2008 metais
(2008/694/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 17 straipsnį,
kadangi:
(1)
Sprendime 90/424/EEB nustatytos Bendrijos finansinės paramos, skirtos specialiųjų veterinarijos priemonių išlaidoms padengti, skyrimo procedūros.
(2)
Visų pirma, Bendrija gali pasinaudoti tyrimais, būtinais Bendrijos veterinarijos teisės aktams gyvūnų gerovės srityje tobulinti.
(3)
Gyvūnų sveikatos, gerovės ir maisto saugos tyrimai, poveikio vertinimai ir įvertinimai bus reikalingi remti veiksmams, nurodytiems Bendrijos veiksmų plane dėl gyvūnų apsaugos ir gerovės 2006-2010 m. (2).
(4)
Veiksmų plane nustatytos kelios veiksmų sritys, visų pirma esamų minimalių gyvūnų apsaugos ir gerovės standartų atnaujinimas bei standartizuotų gyvūnų gerovės rodiklių įvedimas. Mokslininkai savo rekomendacijoje dėl gyvūnų vežimo nurodė, kad reikia naujų atitinkamų taisyklių dėl kelionės trukmės ir pakrovimo tankio.
(5)
Siekiant atlikti poveikio vertinimą ir visų pirma įvertinti poveikį gyvūnų gerovei ir sveikatai, visuomenės sveikatai, aplinkai, ekonominį, socialinį ar administracinį poveikį, kuris gali būti padarytas iš dalies pakeitus 2004 m. gruodžio 22 d. Reglamento (EB) Nr. 1/2005 dėl gyvūnų apsaugos juos vežant ir atliekant susijusias operacijas ir iš dalies keičiančio Direktyvas 64/432/EEB ir 93/119/EB bei Reglamentą (EB) Nr. 1255/97 (3) nuostatas dėl vežimo trukmės ir pakrovimo tankio, reikia atlikti tyrimą.
(6)
Todėl tikslinga Bendrijai 2008 m. finansuoti tyrimą, skirtą įvertinti skirtingoms politikos alternatyvoms, susijusioms su nustatytais transportuojamų gyvūnų vežimo trukmės ir pakrovimo tankio (sudaromos erdvės) scenarijais, ir atitinkamai jų poveikį gyvūnų sveikatai ir gerovei, visuomenės sveikatai ir aplinkai bei socialinį, ekonominį ir administracinį poveikį. Reikėtų nustatyti, kokia didžiausia suma turi būti tai priemonei skirta.
(7)
Ši veikla vykdoma vadovaujantis taisyklėmis, išdėstytomis 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 91 str. 1 dalies d punkte ir 2002 m. gruodžio 23 d. Komisijos reglamento (EB, Euratomas) Nr. 2342/2002, nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (5), 126 straipsnyje ir 129 straipsnio 1 dalyje.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
NUSPRENDĖ:
1 straipsnis
Skiriama Bendrijos finansinė parama, ne didesnė kaip 58 000 EUR, transportuojamų gyvūnų vežimo trukmės ir pakrovimo tankio tyrimui atlikti.
2 straipsnis
1 straipsnyje nurodyta parama suteikiama laikantis viešųjų pirkimų taisyklių ir skiriama derybų procedūros keliu pagal Tarybos reglamento (EB, Euratomas) Nr. 1605/2002 91 straipsnio 1 dalies d punktą.
1 straipsnyje numatyta finansinė parama skiriama pagal 2008 m. Europos Bendrijų biudžeto eilutę 17 04 02 01.
Priimta Briuselyje, 2008 m. rugpjūčio 18 d.